Le₃ca₂nei₂ jmɨg₄ jaun₂ ca₂tsɨ́ꞌ₃ chiꞌ₂ dsɨ₂guia₃-tɨ́n₂ quiáin₅: ―Ma₃ le₃ꞌŋoꞌ₅₄ jmɨ₁ŋíꞌ₄ le₃ó₃.
Tionꞌ₅₄ jaun₂ dsa₂ cheiꞌ₅₄ jmɨ₁ŋíꞌ₄, ca₂ŋó₃ Jesús ca₂jiog₃ chiꞌ₂ dsɨ₂guia₃-tɨ́n₂ ꞌŋióꞌ₃ tsɨ₁mu₅ ja₁jme₁ꞌein₅₄ táun₂ jág₁. Ján₃ bá₄ i₂lé₂ guë́₄ tsɨ₁mu₅ siáꞌ₂ quiongꞌ₅₄, tionꞌ₅₄ dsa₂.
Jme₁co₂lág₂ jaun₂ ca₂ꞌág₂ dsí₂ tiá₂ lɨn₃, jaun₂ qui₂ca₂jnáꞌ₃ jmɨg₂ ꞌŋio₅ lɨn₃ ca₂liaꞌ₂ ca₂i₃ꞌa₄ jmɨg₂ ꞌŋióꞌ₃ tsɨ₁mu₅, jŋiaꞌ₅₄ meiꞌ₂ tsá₃ ca₂canꞌ₂.
Jme₁rë₂güɨ́n₃ bá₄ Jesús ŋó₃ le₃chi₁coꞌ₅₄ rë₂dsɨn₅ ꞌmɨꞌ₂ dsi₅₄. Jaun₂ ca₂ŋei₃ dsa₂, ca₂juáꞌ₂: ―¡Të₅! ¿Tsa₁ dsan₂ ꞌauꞌ₂ juaꞌ₂ dsɨ₃ꞌéin₂ jniaꞌ₅₄ ja₁lá₃?
Ca₂nau₂ Jesús jaun₂ në́₃, ca₂jéin₂ dsí₂, ca₂jéin₂ jmɨ₁ŋíꞌ₄ në́₃, ca₂juáꞌ₂: ―¡Jme₁ꞌua₅₄! ¡Tei₄ jmo₄! Jaun₂ dsɨ₂juɨ₅ jaun₂ bá₄ ca₂ꞌág₂ táng₃ tei₄ jmɨ₁ŋíꞌ₄, dsí₂ në́₃ ca₂jŋiaꞌ₃.
Jaun₂ ca₂juáꞌ₂ Jesús ca₂tsɨ́ꞌ₃ chiꞌ₂ dsɨ₂guia₃-tɨ́n₂ quiáin₅: ―¿ꞌE₂ lë₃ ŋɨ́₄ ꞌŋio₅ ganꞌ₃ ꞌniaꞌ₂? ¿ꞌA₂ bá₄ liaꞌ₂ ŋɨ́₄ tsá₃ rë₂ꞌénꞌ₂ ꞌniaꞌ₂?
Jaun₂ i₃góꞌ₃ dsɨ́₅ ꞌŋio₅ lɨn₃, qui₂ca₂tsɨ́ꞌ₃ rɨinꞌ₅₄: ―¿ꞌEin₂ bá₄ lɨ́n₅ i₂në₅ ca₂të₂ jmɨ₁ŋíꞌ₄, ca₂të₂ dsí₂ në́₃ qui₂nag₅ gau₂ jág₁ quióꞌ₅?